SKRIFTLIG FORESPØRGSEL E-1480/01

af Alexandros Alavanos (GUE/NGL) til Kommissionen

(18. maj 2001)

Om: Øget risiko for brande i Grækenland

Den langvarige regnmangel i Grækenland har skabt betingelser, der begunstiger skovbrande, og det forventes derfor, at det vil blive nødvendigt med et højt beredskab med henblik på forebyggelse og bekæmpelse af brande.

Rapporten Système communautaire d'information sur les incendies de fôret 1985-97 (fælles informationssystem for skovbrande), som blev udarbejdet af Kommissionens tjenestegren med ansvar for skovene, indeholder oplysninger, der tyder på, at de græske organisationer for forebyggelse og slukning af skovbrande ikke er tilstrækkeligt forberedte, hvad angår den tid, der går mellem den første alarm og til der gribes ind, slukningstid samt det gennemsnitlige areal, der ødelægges ved en brand, m.m.). I 2000 blev der desuden nået en rekord med hensyn til ødelæggelser.

Kommissionen bedes på denne baggrund besvare følgende:

1. Foreligger der nyere oplysninger vedrørende Grækenland? Hvilke oplysninger kan Kommissionen forelægge, hvad angår de ovennævnte indikatorers udvikling i 1998-2000?

2. Kan Kommissionen oplyse, hvilke foranstaltninger Grækenland har truffet for at undgå ødelæggelser af samme omfang som sidste sommer?

3. Er Kommissionen blevet underrettet om foranstaltninger med henblik på øget beredskab, som Grækenland har truffet til imødegåelse af de største risici i løbet af denne sommer?

Svar afgivet på Kommissionens vegne af Margot Wallström

(16. juli 2001)

Kommissionen beklager tabet af menneskeliv og de miljømæssige og økonomiske skader fra skovbrande, især i Grækenland sidste år. Kommissionen har noteret sig, at de græske myndigheder vil tage skridt til at forebygge skovbrande fremover. Myndighederne vil bl.a. sørge for bedre koordinering mellem de relevante nationale organer, uddannelse af brandfolk, udarbejdelse af en overordnet politik for alle græske regioner samt oplysning til befolkningen. Det kan eksempelvis nævnes, at myndigheder planlægger en workshop i 2001 som led i et fællesskabsprogram for civilbeskyttelse(1). Formålet med dette ekspertmøde er at opnå bedre koordinering af indsatsen mod skovbrande.

De græske myndigheder har desværre ikke indsendt indikatorerne for perioden 1998-2000, der ligger til grund for den undersøgelse, som det Ærede Medlem henviser til. De seneste oplysninger stammer fra en europæisk oversigt over skovbrande på over 50 ha for 2000, der er foretaget ved telemåling. Oversigten viser, at der for Grækenland er tale om et areal på 106 000 ha, som er brændt, svarende til 27 % af det samlede areal, der er brændt i de fem sydlige EU-medlemslande.

Hvad angår Grækenlands strukturelle tiltag, kan det ud fra de godkendte forslag under fællesskabsstøtterammerne for 2000-2006, siges, at der planlægges omfattende aktiviteter (undersøgelser, skovforvaltning, skovplantning og forebyggelse af skovbrande), bl.a. som led i regionale programmer. Der er også afsat betydelige økonomiske midler, som ledsages af uddannelsesforanstaltninger og oplysningsvirksomhed over for offentligheden for at beskytte skovene og sikre en bæredygtig udvikling.

Kommissionen kan i øvrigt meddele det Ærede Medlem, at den den 3. maj 2001 godkendte et græsk program på 1,7 mio. EUR til forebyggelse af skovbrande i 2001. Det skete efter Rådets forordning (EØF) nr. 2158/92 om beskyttelse af skovene i Fællesskabet mod brande(2). Under programmet skal der bl.a. bygges stier og brandbælter, skabes vandsteder, foretages forebyggende skovplantning samt overvågningsaktiviteter.

(1) 1999/847/CE: Rådets beslutning af 9. december 1999, om indførelse af et EF-handlingsprogram for civilbeskyttelse, EFT L 327 af 21.12.1999.

(2) EFT L 217 af 31.7.1992.